LV Eiropas Savienības Oficiālais Vēstnesis C 197/9

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 197/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

Carmarthen Ham

ES Nr. UK-PGI-0005-01229 – 19.5.2014.

AĢIN ( X ) ACVN ( )

1. Nosaukums

Carmarthen Ham

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Carmarthen Ham (Karmārtenas šķiņķis) ir sālīts un gaisā žāvēts cūkas kājas šķiņķis. Žāvēšana notiek, šķiņķi uz 6–9 mēnešiem pakarinot 16–26 °C temperatūrā. Carmarthen Ham vecumu skaita no pirmās sālīšanas dienas.

Gatavajam šķiņķim ir noapaļota apakšdaļa un sašaurināta koniska augšdaļa. Nesadalīta Carmarthen Ham ārpuse ir tumšā smilškrāsā, un šķiņķa āda ir cieta un sausa.

Carmarthen Ham šķēles ir vienmērīgā piesātināti tumšsārtā līdz tumšsarkanā krāsā ar krēmkrāsas taukaudu marmorējumu. Šķiņķim ir iesāļa, saldena cūkgaļas garša, un tā konsistence mīksta un elastīga. Produkta neuzbāzīgais sāļums un izturētība padara to maigu un mutē kūstošu. Carmarthen Ham piemīt gaisā žāvētam šķiņķim raksturīga maiga smarža. Pavelkot audi viegli atdalās viens no otra, un konsistence ir zīdaini mīksta.

Carmarthen Ham ķīmiskais sastāvs ir šāds.

g/100 g Proteīnu saturs 26,8 Ogļhidrātu saturs 0,0 no tiem cukuri 0,0 Tauku saturs 5,9 no tiem piesātinātās taukskābes 2,5 Mononepiesātinātās taukskābes 2,8 Polinepiesātinātās taukskābes 0,5 Enerģētiskā vērtība 673,9 kJ/100 g 160,3 kcal/100 g Sāls saturs 7,3 g

Krēmīgais tauku slānis, kas atrodas pie ādas, nedrīkst būt biezāks par pieļaujamajiem 5 mm.

Atkarībā no pircēju pieprasījuma šķiņķi noformē un tirgo nesadalītā veidā vai arī – atkaulotu un sagrieztu šķēlēs – mazākos dažādas formas un svara iepakojumos.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Svaigs cūkas pakaļējais šķiņķis (8–10 kg) no apstiprinātām kautuvēm. Svaigo cūkas pakaļējo šķiņķi iegūst no Landrases, Lielās baltās (Jorkšīras) un Velsas šķirnes cūkām vai šo šķirņu krustojumiem.

Vārāmais sāls

Konservanti (kālija nitrāts (E252), nātrija nitrīts (E250))

3.4. Konkrēti ražošanas posmi, kas jāveic noteiktajā ģeogrāfiskajā apgabalā

— Cūkas kājas aplīdzināšana un šķiņķa formas veidošana

— Konservanta ierīvēšana

— Sāls pievienošana

— Atkārtota sāls ierīvēšana

— Noskalošana

— Šķiņķa ievietošana tīkliņā

— Šķiņķa nogatavināšana jeb izturēšana

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Attiecīgais ģeogrāfiskais apgabals aptver šādu teritoriju Karmārtenas [Carmarthen] pilsētas apkaimē:

no vietas, kur Taf upe ietek Carmarthen līcī, augšup pa upi ziemeļrietumu virzienā līdz St Clears pilsētai; tad pa autoceļu B4299 ziemeļu virzienā caur Meidrim ciematu līdz B4333 autoceļam; pēc tam pa B4333 autoceļu dienvidaustrumu virzienā līdz Conwyl Elfed ciematam; no turienes pa A484 autoceļu dienvidu virzienā, pietuvinoties Bronwydd Arms ciematam, un tad ziemeļaustrumu virzienā pa B4301 autoceļu līdz Pontarsais ciematam; no turienes uz dienvidiem pa A485 autoceļu līdz Abergwili ciematam, un tad pa A40 autoceļu austrumu virzienā līdz Nantgaredig ciematam; no turienes dienvidu virzienā pa B4310 autoceļu, un tālāk dienvidaustrumu virzienā joprojām pa B4310 autoceļu līdz Drefach ciematam (pirms tā B4310 krustojas ar A48 autoceļu); no Drefach ciemata pa Gwendraeth upi caur Kidwelly pilsētai līdz Carmarthen līcim.

5. Saikne ar ģeogrāfisko apgabalu

Carmarthen Ham ir sālīts un gaisā žāvēts šķiņķis uz kaula; tā svars ir 4–5 kg, un tā nogatavināšanas ilgums ir 6–9 mēneši.

Cūku turēšanai un audzēšanai Velsā, tostarp Rietumvelsā un konkrēti Karmārtenas apkaimē, ir sena vēsture, un Karmārtenā, tāpat kā citur Velsā, ir ģimenes, kas jau daudzās paaudzēs pašu novadā audzēto cūku gaļu iesāla ar sausu sāli, lai tādā veidā to varētu ilgāk uzglabāt. Tomēr Carmarthen Ham gatavošanas tradīcija ir iesakņojusies tieši Karmārtenas apkaimē, jo savulaik vietējam miesniekam bija radušies noņēmēji, kas pieprasīja ilgāk nekā trīs mēnešus (tālaika parastā prakse) nogatavinātu šķiņķi un, pretēji ierastajam, pēc kontinentālās Eiropas parauga cēla to galdā nevārītu un neceptu.

Ģeogrāfiskais apgabals ir noteikts pēc prasmju un produkta reputācijas kritērijiem. Attiecīgās prasmes apgabalā ir izkoptas vairāk nekā 30 gadu garumā.

Noteiktajā ģeogrāfiskajā apgabalā izveidojusies prasmju bāze aptver īpašās prasmes un pieredzi, kas tiek likta lietā visā pārstrādes procesa garumā, bet jo īpaši šādos posmos:

— šķiņķa formas veidošana, nogriežot liekos tauku un muskuļu audus un tā iegūstot vēlamo šķiņķa formu – noapaļotu apakšdaļu un sašaurinātu konisku augšdaļu,

— pievienoto konservantu un sāls daudzums ļoti nedaudz, bet tomēr atšķiras atkarībā no šķiņķa svara un lieluma un atkarībā no gadalaika, kad notiek šķiņķa gatavošana. Lielākiem, smagākiem šķiņķiem jāpievieno nedaudz vairāk sāls un konservantu. Arī siltajos vasaras mēnešos gatavotajiem šķiņķiem jāpievieno nedaudz vairāk sāls un konservantu, nekā tas ir vajadzīgs vēsākajos ziemas mēnešos,

— sāls (atkārtota) ierīvēšana. Sāls ķīmiski piesaista mitrumu no šķiņķa audiem. Ir jāzina, kad šķiņķis ir atdevis pietiekami daudz mitruma, lai rezultātā varētu iegūt Carmarthen Ham. To nosaka, pēc izjūtas novērtējot muskuļaudu stingrumu, un šī izjūta ir prasme, kuru nodod nākamajai paaudzei,

— šķiņķa nogatavināšanās procesa uzraudzīšana un gatavības pakāpes noteikšana pēc produkta stingruma un sausuma. Nesadalīta Carmarthen Ham ārpuse ir tumšā smilškrāsā, un šķiņķa āda ir cieta un sausa. Prasme atpazīt pareizo Carmarthen Ham gatavības pakāpi tiek nodota no paaudzes paaudzē.

Carmarthen Ham Karmārtenas slavenajā vecajā tirgū var nopirkt kopš pagājušā gadsimta 70. gadiem. Carmarthen Ham īpašību unikalitāte kļuvusi par vispāratzītu, un pēc šā kvalitatīvā produkta ir liels pieprasījums Velsā, Apvienotajā Karalistē un ārzemēs. Ar Carmarthen Ham ir cienāti karalisko dārza svētku viesi, to iepērk un ir iepirkušas daudzas slavenas viesnīcas un restorāni, tai skaitā The Celtic Manor, kad tajā 2010. gadā norisinājās prestižā Raidera kausa izcīņa golfā. Carmarthen Ham tiek regulāri pieminēts televīzijas programmās un presē, un šim produktam ir piešķirta Great Taste (lieliskās garšas) balva kategorijā “Labākā delikatese no Velsas”.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.uk/government/publications/protected-food-name-carmarthen-ham-pgi

(1) OV L 343, 14.12.2012., 1. lpp.